**QUÈ ET DIU LA CANÇÓ?**

MARIO—Soc el Mario, visc en un poble de músics, un d’ells és el meu avi, en Feliu. Sempre ha tocat el saxo i encara el toca, però el que ha anat fent des de que es va jubilar és recollir en uns pots de vidre, les músiques que li han arribat a l’ànima al llarg de la seva vida. No em pregunteu com ho fa, perquè dintre de l’ampolla no es veu res, és màgia! Quan estic enfadat, trist o amb ràbia, vaig a casa de l’avi i em diu:

SENYOR FELIU—Passa, passa cap a la sala de música i tria el pot que vulguis. Posa-te’l a l’orella i escolta el que et diu.

MARIO—No us ho creureu, de vegades sento només la música, de vegades només la lletra i, de vegades, les dues coses alhora. I sempre, sempre, sempre, és un missatge que em fa canviar el meu estat d’ànim.

Així comença aquesta història, amb en Mario que ens parla del seu avi i de la màgia de la música. Un dia qualsevol…

MARE—Mario, cap a l’escola, vinga!

MARIO—Ai sí, sí, que faré tard.

Un cop a l’escola…

MARTINA—Hawa, has vist la Paola? Fa dies que a l’hora del pati no juga amb ningú, s’asseu a les escales tota sola.

HAWA— És veritat i tampoc es menja l’entrepà. Què li deu passar? Anem a preguntar-li!

HAWA—Podem seure amb tu?

PAOLA—Sí.

MARTINA—Què et passa, Paola? Fa dies que no vens a jugar amb nosaltres.

PAOLA—Estic molt trista.

HAWA—Per què?

PAOLA—Els meus avis han marxat al seu país i els enyoro molt. La meva àvia em feia companyia mentre jo feia els deures i el meu avi jugava amb mi al parxís. Ara

estic sola fins que arriba la meva mare de treballar. I, a sobre, s’ha mort el meu gat. Estic molt trista *(plorant).*

MARTINA—Jo conec un senyor que et pot ajudar.

PAOLA—De veritat? No ho crec, perquè jo el que vull és que tornin els meus avis.

HAWA—Això no es pot canviar, però sí la manera com tu ho visquis.

PAOLA—A veure, qui és aquest senyor?

MARTINA—És l’avi del Mario, vaig a buscar-lo perquè t’ho expliqui.

La Martina va anar a explicar a en Mario el que li passava a la Paola i van tornar tots dos al seu costat.

MARIO—Hola Paola, diu la Martina que el meu avi et pot ajudar, què et passa?

PAOLA—Que estic molt trista perquè s’ha mort el meu gat i han marxat els avis.

MARIO—Doncs vine una tarda a casa del meu avi. Et pot acompanyar la teva mare, si vols, o venir amb mi.

PAOLA—Gràcies, Mario, vindré aquesta tarda amb la mare.

Quan la Paola va arribar a casa ho va explicar a la mare i després de berenar van anar totes dues cap a casa de l’avi d’en Mario. Des de la porta d’entrada, se sentia la música del saxo del Sr. Feliu. *Toc, toc, toc*, van trucar a la porta…

MARIO—Hola Paola, veig que has vingut amb la teva mare, passeu, passeu.

SENYOR FELIU—Hola bona tarda, benvingudes. Paola, m’ha dit el meu net que estàs trista, és veritat?

PAOLA—Sí.

SENYOR FELIU—Doncs vine, entrem a la sala de música. Mira tots aquests pots de vidre, agafa el que més t’agradi!

Així ho va fer la Paola. Va fer una volta a la sala i va anar directament a agafar-ne un. Li va treure la tapa, se’l va posar a l’orella i va escoltar què li deia:

POT—Paola, escolta la cançó i després canta-la.

*Semblava tot perdut*

*I et vas tornar a aixecar*

*La teva actitud*

*És qui escriu el teu demà*

PAOLA—És la música de *Búhos*

*Semblava tot perdut*

*I et vas tornar a aixecar*

*La teva actitud*

*És qui escriu el teu demà*

MARIO—Apa, Paola, t’ajuda, aquesta cançó?

PAOLA—Sí, molt. Uf! estic nerviosa, em costa respirar.

MARIO—Agafa’n un altre.

La Paola va cap a una altra part de la sala i agafa un altre potet. Li treu el tap i l’escolta:

POT 2— Canta el que escoltis, després de mi.

*Respira, espera*

*Aixeca’t sense pressa*

*Inspira, refes-te*

*La vida, el món t’espera*

MARIO—I aquest pot, què t’ha dit, Paola?

PAOLA—*Respira, espera*

*Aixeca’t sense pressa*

*Inspira, refes-te*

*La vida, el món t’espera.*

Era la cançó *Fil de llum*, de l’*Andreu Rifé*. En Mario va mirar la Paola i li va dir:

MARIO—A que és fantàstica la música!

PAOLA—Sí!! Busquem tots dos un pot, Mario?

MARIO—Sí, som-hi!

En van agafar un i el pot i la Paola es van posar a cantar mentre en Mario el escoltava bocabadat.

POT i PAOLA—

*Omple’t de vida, imagina*

*Capgira el que no vols i recorda bé el teu nom*

*Omple’t de vida i oblida les llàgrimes d’ahir*

*Que avui brillen com les llums de mitjanit.*

Era la cançó *Mitjanit* de *Miqui Núñez*. Es van mirar i es van abraçar. La Paola estava agraïda a les amigues per ajudar-la a trobar una sortida a la seva tristesa, agraïda al Senyor Feliu per mostrar-li que la música pot guarir l’ànima i agraïda, també, al seu amic Mario per acompanyar-la en aquesta descoberta.

Conte contat, conte acabat.

LASSANA SAKHO. Mario

OUSMANE TRAORE. Senyor Feliu

ALÈXIA GARCIA. Narradora

AMINATA DIALLO. Mare

LIA MARTIARENA. Martina

MANI TRAORE. Hawa

DANAE ARANDA. Paola

GABI GROSU. Pots

ELENA BLAYA.Text

ELENA BLAYA i CARLA SÁNCHEZ. Enregistraments

CARLA SÁNCHEZ. Muntatge